Тэрч пщафIэхэм я ехъулIэныгъэр
Тэрч щIыналъэм и администрацэм и унафэщI Дадэ МуIэед и инстаграмым щиIэ напэкIуэцIым къыщытхутопсэлъыхь Iуащхьэмахуэ лъапэ зыщызыубгъуа бгыщхьэ фестивалым Джылахъстэней лъэныкъуэм икIа пщафIэхэм щагъэува рекордым.

«Къэбэрдей-Балъкъэрыр илъэси 100 щрикъуну махуэм ирихьэлIэу, Iуащхьэмахуэ лъапэ деж, метр 2080-м нэблагъэ лъагапIэм щызэхэта фестивалым екIурэ ещхьу хэтащ Джылахъстэнейм и лIыкIуэхэри, - етх Тэрч администрацэм и унафэщIым. - Республикэм щыщ адрей щIыналъэхэм ещхьу, джылахъстэней лIыкIуэхэми зыхуей хуэзауэ ягъэщIэрэщIат адыгэ лъэпкъым къыдекIуэкI псэукIэ хьэлымрэ хабзэмрэ, и зэфIэкIымрэ и гъуазджэмрэ зытеплъагъукI лъапсэр.
ЕрыскъыхэкIхэм я зэпеуэм Тэрч икIа пщафIэхэм щагъэлъэгъуащ джылахъстэней лъэныкъуэр зэрыцIэрыIуэ шхыныгъуитI: хьэлыуэрэ цIыртI зыщIэлъ къаз гъэварэ.
«Хугу хьэжыгъэмрэ тхъу гъэвэжамрэ гугъуехьышхуэ пылъу къыхащIыкI хьэлыуэр гулъытэ хэха хуащIу ижь-ижьыж лъандэрэ яхъумэ джылахъстэнейм щыщ бзылъхугъэ нэхъыжьхэм, - етх адэкIэ Дадэ МуIэед. – Лъэпкъым къыдекIуэкI ерыскъыхэкIхэм хуэIэзэ, ХьэпцIей джылахъстэней къуажэжьым щыщ бзылъхугъэ IэкIуэлъакIуэхэм хьэлыуэр зэращIыр Iуащхьэмахуэ лъапэ къеблэгъа хьэщIэхэм я нэгу щIагъэкIащ. Дыгъэпсыр зытеджэгукI, зи мэм узыIэпишэ, къэуатышхуэ зыщIэлъ, зи дахагъыр зи IэфIагъым къыкIэрымыху, килограмми 147-рэ зи хьэлъагъ хьэлыуэ тхъуэплъыр пщафIэхэм траубат метр 1, 5-рэ зи бгъуагъ Iэнэм. Зэхьэзэхуэр иуха нэужь, хьэлыуэ хуабэр Iуащхьэмахуэ лъапэ къеблэгъахэм Iуагъэхуащ».
ЕтIуанэрей шхыныгъуэу бзылъхугъэ IэкIуэлъакIуэхэм утыку ирахьащ «хьэлIамэ цIыртI зыщIэлъ къазыр». Зы шыуаным къаз тIощI щагъавэри, килограмми 103-рэ зи хьэлъагъ хьэлIамэ цIыртI дащIыгъужащ. Мы етIуанэ дунейпсо рекордыр, уеблэмэ, Гиннес и тхылъым иратхэну загъэхьэзыр.
Дадэ МуIэед фIыщIэшхуэ яхуещI Тэрч щIыналъэм и пщIэ я къару емыблэжу фестивалым щызыIэтахэм.

Чэрим Марианнэ.
